P6_TA(2006)0357

Αιτούντες άσυλο από τη Βόρειο Κορέα, ιδίως στην Ταϊλάνδη

Ψήφισμα του Ευρωπαϊκού Κοινοβουλίου σχετικά με τους αιτούντες άσυλο από τη Βόρειο Κορέα, ιδίως στην Ταϊλάνδη

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για τη Βόρειο Κορέα,

- έχοντας υπόψη τα άρθρα της Σύμβασης του 1951 σχετικά με το καθεστώς των προσφύγων και το Πρωτόκολλο του 1967 της ιδίας Σύμβασης,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι κατά τα τελευταία έτη, δεκάδες χιλιάδες βορειοκορεάτες εγκατέλειψαν τη χώρα τους εξαιτίας της καταπίεσης και του διάσπαρτου λιμού, ορισμένοι δε με κίνδυνο της ζωής τους ταξιδεύοντας δια μέσου της Κίνας, προκειμένου να φθάσουν στην Ταϊλάνδη, το Βιετνάμ, την Καμπότζη, τη Νότιο Κορέα και άλλες χώρες της Νοτιοανατολικής Ασίας,

Β. λαμβάνοντας υπόψη ότι η Λαοκρατική Δημοκρατία της Κορέας (ΛΔΚ) έχει κυρώσει τη Διεθνή Σύμβαση για τα Πολιτικά Δικαιώματα και τα Δικαιώματα του Πολίτη,

Γ. λαμβάνοντας υπόψη ότι η Ταϊλάνδη έχει καταστεί ενδιάμεσος προορισμός για τους Βορειοκορεάτες που εγκαταλείπουν τη χώρα τους, φέρνοντας έτσι σε δύσκολη θέση τις αρχές της Ταϊλάνδης έναντι της ΛΔΚ, χώρας με την οποία διατηρούν φιλικές σχέσεις,

Δ. λαμβάνοντας υπόψη ότι ο αριθμός των προσφύγων από τη Βόρειο Κορέα, τη Βιρμανία, το Λάος και την Κίνα που διέρχονται από το έδαφος της Ταϊλάνδης παρουσίασε σημαντική αύξηση κατά το τελευταίο έτος,

Ε. λαμβάνοντας υπόψη τη βούληση των αρχών της Ταϊλάνδης να επιβάλλουν το σεβασμό της νομοθεσίας τους σχετικά με τη λαθρομετανάστευση,

ΣΤ. λαμβάνοντας υπόψη ότι στις 22 Αυγούστου 2006 η αστυνομία της Ταϊλάνδης συνέλαβε ομάδα 175 αιτούντων άσυλο που βρέθηκαν κρυμμένοι κατά το τελευταίο δίμηνο σε ένα εγκαταλελειμμένο σπίτι στην πρωτεύουσα Μπανγκόκ, ομάδα που αποτελείτο από 37 άνδρες, 128 γυναίκες και 10 παιδιά,

Ζ. λαμβάνοντας υπόψη ότι οι αιτούντες άσυλο, οι οποίοι αποτελούν τη μεγαλύτερη ομάδα βορειοκορεατών που έχει ποτέ συλληφθεί στην Ταϊλάνδη, κατηγορήθηκαν για παράνομη είσοδο στη χώρα και προσήχθησαν ενώπιον δικαστηρίου όπου και τους επεβλήθη χρηματική ποινή 6000 baht (160 $ έκαστος) και φυλακίστηκαν για 30 ημέρες γιατί δεν ήσαν σε θέση να πληρώσουν,

Η. λαμβάνοντας υπόψη ότι σε 16 μέλη της ομάδας αυτής χορηγήθηκε το καθεστώς του πρόσφυγα από το γραφείο της Ύπατης Αρμοστείας των Ηνωμένων Εθνών για τους Πρόσφυγες (UNHCR) στην Μπανγκόκ και έχει προγραμματισθεί να αποχωρήσουν από την Ταϊλάνδη εντός ολίγων ημερών για τη Νότιο Κορέα που χορηγεί ιθαγένεια σε όσους εγκαταλείπουν τη Βόρεια,

Θ. λαμβάνοντας υπόψη ότι οι κυβερνήσεις δεσμεύονται από τις υποχρεώσεις τους ως συμβαλλόμενα μέρη στη Σύμβαση του 1951 σχετικά με το καθεστώς των προσφύγων και το Πρωτόκολλο του 1967 της ιδίας Σύμβασης που παρέχει στην UNHCR πρόσβαση στους Βορειοκορεάτες ή άτομα άλλων εθνικοτήτων που ζητούν άσυλο σε άλλη χώρα,

Ι. λαμβάνοντας υπόψη ότι η κατάσταση των υπολοίπων αιτούντων άσυλο παραμένει επισφαλής και χρειάζεται να εξευρεθεί σύντομα κάποια λύση,

1. εκφράζει τη λύπη του, όπως και στα προηγούμενα ψηφίσματά του, γιατί χιλιάδες Βορειοκορεάτες εγκαταλείπουν τη χώρα τους εξαιτίας της καταπίεσης, του λιμού και της οικονομικής παρακμής,

2. καλεί επειγόντως τις αρχές της Ταϊλάνδης να μην απελάσουν τους βορειοκορεάτες πρόσφυγες στην πατρίδα τους, όπου αυτοί και οι οικογένειές τους θα έχουν να αντιμετωπίσουν σοβαρές συνέπειες·

3. ζητεί από την Ταϊλάνδη, που είναι γνωστή για τη μακρά παράδοση φιλοξενίας της στους πρόσφυγες και που είναι υπεύθυνο μέλος της διεθνούς κοινότητας, να προσπαθήσει, σε στενή συνεργασία με την UNHCR και άλλες ανθρωπιστικές οργανώσεις, να βρει σύντομη και αποδεκτή λύση για τους βορειοκορεάτες πρόσφυγες, απο-στέλλοντάς τους σε τρίτη χώρα της επιλογής τους μετά τη λήξη της τριακονθήμερης κράτησής τους·

4. καλεί τις χώρες που θα μπορούσαν να τους υποδεχθούν να το γνωστοποιήσουν το συντομότερο δυνατόν προκειμένου οι πρόσφυγες να μην τελούν υπό κράτηση·

5. καλεί την Επιτροπή, να ελέγξει εκ του σύνεγγυς την κατάσταση των βορειοκορεατών προσφύγων σε συνεργασία με τον Ύπατο Αρμοστή του ΟΗΕ για τους Πρόσφυγες και παρέχοντας τη δέουσα οικονομική βοήθεια εάν τούτο είναι αναγκαίο·

6. καλεί το Συμβούλιο και την Επιτροπή να θίξουν το θέμα των βορειοκορεατών προσφύγων και των αιτούντων άσυλο στην επερχόμενη διάσκεψη κορυφής ASEM (Asia-Europe Meeting) στις 10 και 11 Σεπτεμβρίου 2006·

7. καλεί την κυβέρνηση της Λαοκρατικής Δημοκρατίας της Κορέας να τηρήσει τις ειδικές διαδικασίες που θέσπισε η Επιτροπή Ανθρωπίνων Δικαιωμάτων του ΟΗΕ·

8. αναθέτει στο Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην κυβέρνηση του Βασιλείου της Ταϊλάνδης, στην κυβέρνηση της Δημοκρατίας της Κορέας, στην κυβέρνηση της Λαοκρατικής Δημοκρατίας της Κορέας και στον Ύπατο Αρμοστή των Ηνωμένων Εθνών για τους Πρόσφυγες.

--------------------------------------------------